Jaco Kriel se tugsaak lyk nie so eenvoudigJaco Kriel in ʼn wedstryd teen die Sharks. (Foto: GB Jordaan) Die tugsaak teen die Springbok Jaco Kriel oor beweerde vuilspel Saterdag in ʼn Superrugby-wedstryd teen die Stormers lyk duidelik nie so eenvoudig nie. Sanzaar sê in ʼn nuusverklaring Maandag dat Kriel voor ʼn tugkomitee van die liggaam sal verskyn. Die datum en tyd sal bevestig word. Kriel sou Sondag voor Sanzaar se vuilspelkomitee verskyn, nadat die wedstrydkommissaris besluit het die geel kaart waarmee hy in die wedstryd gestraf is, moes eintlik ʼn rooie gewees het. As hy skuld sou erken en die opgelegde straf aanvaar, sou dit die einde van die saak wees. Hoewel Maandag se verklaring geen besonderhede verstrek nie, kan ʼn mens bloot aflei dat Kriel óf skuld ontken, óf nie ʼn opgelegde straf wou aanvaar nie. Die saak spruit uit ʼn voorval in die 26ste minuut van die kragmeting toe Kriel ʼn skop van die Stormers-losskakel, Robert du Preez, afgestorm en hom oënskynlik laat getref het. Die skeidsregter, Jaco Peyper, het op ʼn geel kaart besluit, klaarblyklik omdat hy geglo het Kriel het dit nie met opset gedoen nie. ♦ Pale Toe! se lesers het intussen skerp te velde getrek teen wat hulle as Sanzaar se dubbele standaarde beskou. Hulle verwys na veral drie Stormers-Springbokke wat na hul mening in dieselfde wedstryd straf of uitwysing vir vuilspel verdien het, maar skotvry daarvan afgekom het.